## Rješenje kojim se nalaže trgovačkom društvu Banka kovanica d.d., Varaždin, da u roku od 60 dana od dana konačnosti ovog rješenja, uvrsti svoje dionice u kotaciju javnih dioničkih društava burze te da

### NN 27/2007 (14.3.2007.), Rješenje kojim se nalaže trgovačkom društvu Banka kovanica d.d., Varaždin, da u roku od 60 dana od dana konačnosti ovog rješenja, uvrsti svoje dionice u kotaciju javnih dioničkih društava burze te da

# HRVATSKA AGENCIJA ZA NADZOR FINANCIJSKIH USLUGA

**1000**

Na temelju odredbe članka 15. stavak 1. točka 10. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te odredbe članka 15. stavak 2. Zakona o tržištu vrijednosnih papira (»Narodne
novine« broj 84/02 i 138/06), Uprava Hrvatske agencije za nadzor financijskih
usluga, u predmetu utvrđivanja postojanja obveze uvrštenja dionica trgovač­kog
društva BANKA KOVANICA d.d., Varaždin, Petra Preradovića 29, u kotaciju javnih
dioničkih društava, na sjednici održanoj 8. ožujka 2007. godine, donijela je

RJEŠENJE

1. Nalaže se trgovačkom društvu BANKA KOVANICA d.d., Varaždin, Petra Preradovića
29, da u roku od 60 dana od dana konač­nosti ovog rješenja, uvrsti svoje dionice
u kotaciju javnih dioničkih društava burze te da Hrvatskoj agenciji za nadzor
financijskih usluga u daljnjem roku od sedam dana dostavi dokaz o učinjenom.
2. Ovo rješenje objavit će se u »Narodnim novinama«.

```
Obrazloženje
```

I. Hrvatska agencija za nadzor financijskih usluga (dalje u tekstu: Agencija)
provela je sukladno odredbi članka 15. stavak 1. točka 2. alineja 1. Zakona o
Hrvatskoj agenciji za nadzor financijskih usluga, nadzor nad trgovačkim društvom
BANKA KOVANICA d.d., Varaždin, Petra Preradovića 29 (dalje u tekstu: Izdavatelj)
u svezi ispunjenja obveze uvrštenja dionica Izdavatelja u kotaciju javnih
dioničkih društava burze.
II. Sukladno odredbi članka 114. stavak 1. Zakona o tržištu vrijednosnih papira
(dalje u tekstu: Zakon) javnim dioničkim društvima smatraju se dionička društva
koja ispunjavaju jedan od sljedećih kriterija: 1) izdaju dionice javnom ponudom,
ili 2) imaju više od 100 dioničara, a njihov temeljni kapital iznosi najmanje
30.000.000,00 kn.
Sukladno odredbi članka 14. Pravilnika o sadržaju i obliku financijskih i
poslovnih izviješća javnih dioničkih društava (»Narodne novine« broj 118/03;
dalje u tekstu: Pravilnik), više od 100 dioničara ima ono društvo koje je
zadnjeg dana u sva tri mjeseca tromjesečja za koje se izrađuje izvješće imalo
više od 100 dioničara.
III. Uvidom u podatke iz sudskog registra nadležnog trgovač­kog suda, temeljni
kapital Izdavatelja na dan 30. lipnja 2006. godine iznosi 42.042.000,00 kuna.
Isto tako, Trgovački sud u Varaždinu upisao je 8. veljače 2007. godine provedbu
povećanja temeljnog kapitala Izdavatelja, koji na dan donošenja ovog rješenja
iznosi 68.042.000,00 kuna.
Prema podacima Središnje depozitarne agencije d.d., Zagreb, Izdavatelj od
mjeseca ožujka 2006. godine do mjeseca veljače 2007. godine, na zadnji dan
svakog navedenog mjeseca ima više od 100 dioničara.
Sukladno naprijed navedenim odredbama Zakona i Pravilnika, Izdavatelj protekom
2. tromjesečja 2006. godine, ispunjava kriterij iz članka 114. stavak 1. točka
2. Zakona, odnosno Izdavatelj se od dana 1. srpnja 2006. godine smatra javnim
dioničkim društvom.
IV. Odredbom članka 114. stavak 2. Zakona, propisano je da su javna dionička
društva dužna uvrstiti dionice u kotaciju javnih dioničkih društava ili uređenog
javnog tržišta u roku od 30 dana od dana izdanja dionica javnom ponudom, odnosno
dana ispunjenja kriterija iz stavka 1. točke 2. istog članka Zakona.
Isto tako, odredbom članka 114. stavak 3. Zakona, propisano je da su javna
dionička društva dužna prilikom uvrštenja dionica u kotaciju javnih dioničkih
društava objaviti skraćeni prospekt, dok uvjete uvrštenja propisuje burza
odnosno uređeno javno tržište.
Prilikom uvrštenja dionica u kotaciju javnih dioničkih društava, Izdavatelj je,
sukladno odredbi članka 96. stavak 2. Zakona, dužan objaviti podatke iz članka
26. stavak 2. Zakona, a objavljivanje podataka iz skraćenog prospekta prilikom
uvrštenja dionica u kotaciju javnih dioničkih društava, temeljem ovlaštenja iz
odredbe članka 96. stavak 4. Zakona, odobrava Agencija.
Izdavatelj do danas nije postupio sukladno odredbama članka 114. stavci 2. i 3.
Zakona.
V. Budući da Izdavatelj nije u propisanom roku postupio u skladu s naprijed
navedenim odredbama Zakona, Agencija je pismenima od dana 29. studenog 2006.
godine i 30. siječnja 2007. godine, od Izdavatelja zatražila očitovanje. Dana
12. veljače 2007. godine, Agencija je zaprimila zatraženo očitovanje Izdavatelja
o razlozima ne uvrštenja dionica u kotaciju javnih dioničkih društava burze u
roku od 30 dana od ispunjenja kriterija iz članka 114. stavak 1. točka 2.
Zakona. Navedenim podneskom Izdavatelj ne osporava činjenicu da ispunjava uvjete
iz članka 114. stavak 1. točka 2. Zakona, te u bitnome navodi da »društvo do
sada nije pokrenulo postupak uvrštenja iz razloga što je Izdavatelj na temelju
odluka glavne skupštine od 24. 7. 2006. g., te glavne skupštine od 15. 11. 2006.
g. povećavao temeljni kapital, odnosno mijenjao statut, o čemu je, zbog
postojanja neosnovanog prigovora dioničara te preopterećenosti suda, isti donio
odluku o upisu tek 8. veljače 2007. g.«.
VI. Slijedom svega navedenog, a sukladno odredbama članka 15. stavak 2. Zakona,
kojima je propisano da će u slučaju utvrđenih nedostataka i nepravilnosti
Agencija rješenjem naložiti poduzimanje radnji koje pridonose uspostavljanju
zakonitosti i usklađivanju rada sa zakonima i drugim propisima, odnosno izreći
mjeru propisanu ovim Zakonom, valjalo je riješiti kao u točki 1. izreke
rješenja.
VII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-12/16
Urbroj: 326-111/07-7
Zagrebu, 8. ožujka 2007.

Predsjednik Uprave
**Ante Samodol**, v. r.

Rješenje, NN 27/2007-1000
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)